ทำไม เจ้าของปั๊ม PT รายได้ลดลง แต่กำไรเพิ่มขึ้น
รู้หรือไม่ว่า ปั๊มน้ำมัน PT นั้นมีสาขามากที่สุดเป็นอันดับสองรองจาก PTT Station  โดยสิ้นปี 2563 PTG มีจำนวนสาขาของปั๊มน้ำมันเท่ากับ 2,094 สาขา  ที่น่าสนใจคือ ในปี 2563 ที่ผ่านมา แม้ว่ารายได้จากธุรกิจปั๊มน้ำมันจะลดลง  เพราะได้รับผลกระทบจากโควิด19 แต่กำไรของเจ้าของปั๊ม PT  กลับเพิ่มสูงขึ้นมา 21% จากปีก่อนหน้า  เรื่องนี้มีที่มาอย่างไร ลงทุนแมนจะเล่าให้ฟัง
9 มี.ค. 2564

ทำไม เจ้าของปั๊ม PT รายได้ลดลง แต่กำไรเพิ่มขึ้น /โดย ลงทุนแมน
รู้หรือไม่ว่า ปั๊มน้ำมัน PT นั้นมีสาขามากที่สุดเป็นอันดับสองรองจาก PTT Station 
โดยสิ้นปี 2563 PTG มีจำนวนสาขาของปั๊มน้ำมันเท่ากับ 2,094 สาขา
ที่น่าสนใจคือ ในปี 2563 ที่ผ่านมา แม้ว่ารายได้จากธุรกิจปั๊มน้ำมันจะลดลง 
เพราะได้รับผลกระทบจากโควิด 19 แต่กำไรของเจ้าของปั๊ม PT 
กลับเพิ่มสูงขึ้นมา 21% จากปีก่อนหน้า 
เรื่องนี้มีที่มาอย่างไร ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปั๊มน้ำมัน PT เป็นธุรกิจภายใต้ บริษัท พีทีจี เอ็นเนอยี จำกัด (มหาชน) หรือ PTG
ที่เป็นบริษัทพลังงานค้าปลีกน้ำมันเชื้อเพลิง นอกจากนี้ยังมีธุรกิจเสริมอื่น ๆ อีกด้วย 
โดยธุรกิจของ PTG สามารถแยกออกเป็น 7 ประเภท คือ
- ธุรกิจค้าปลีกน้ำมันเชื้อเพลิงและธุรกิจค้าปลีก
- ธุรกิจจำหน่ายแก๊ส LPG
- ธุรกิจขนส่งและการจัดการคลังสินค้า
- ธุรกิจพลังงานทดแทน และธุรกิจผลิตจำหน่ายไบโอดีเซลและน้ำมันปาล์มบริโภค
- ธุรกิจระบบการบริหารและซ่อมบำรุงอุปกรณ์ในสถานีบริการ
- ธุรกิจอาหารและเครื่องดื่ม
- ธุรกิจให้บริการและซ่อมบำรุงรถยนต์ และรถเชิงพาณิชย์
หากเรามาดูโครงสร้างรายได้ของ PTG จะแบ่งได้เป็น 2 กลุ่มใหญ่ ๆ คือ
กลุ่มที่มาจากธุรกิจน้ำมัน (Oil) และกลุ่มที่ไม่ได้มาจากธุรกิจน้ำมัน (Non-Oil)
โดยรายได้ในส่วนของธุรกิจน้ำมัน (Oil) มีสัดส่วนประมาณ 96% ของรายได้รวม 
และที่เหลืออีก 4% ของรายได้รวมมาจากกลุ่มที่ไม่ได้มาจากธุรกิจน้ำมัน (Non-Oil)
สำหรับธุรกิจค้าปลีกน้ำมันเชื้อเพลิงของ PTG นั้น 
จะรับซื้อน้ำมัน ซึ่งส่วนใหญ่มาจากโรงกลั่นในประเทศไทย 
หลังจากรับซื้อมาแล้วก็จะส่งไปเก็บที่คลังน้ำมันของบริษัท 
ก่อนที่ท้ายที่สุดจะส่งไปยังปั๊มน้ำมัน PT ที่กระจายอยู่ทั่วประเทศอีกที
โดยน้ำมันเชื้อเพลิงที่บริษัทขาย 72% เป็นน้ำมันดีเซล และที่เหลืออีก 28% เป็นน้ำมันเบนซิน
ในปี 2563 การแพร่ระบาดของโควิด 19 ส่งผลกระทบทำให้ราคาน้ำมันดิบทั่วโลกปรับตัวลดลง
จึงส่งผลให้รายได้ของ PTG ลดลง 13% เมื่อเทียบกับปีก่อนหน้า
อย่างไรก็ตาม ธุรกิจปั๊มน้ำมันเป็นธุรกิจซื้อมาขายไป 
ดังนั้นเมื่อราคาน้ำมันที่ซื้อมาลดลง ราคาขายก็จะลดลงตามด้วย
และนั่นก็หมายความว่าปัจจัยเรื่องราคาขายที่ลดลงอาจไม่ได้มีผลกับกำไรของบริษัทมากนัก
เพราะธุรกิจการขายน้ำมันจะทำกำไรจากส่วนต่างระหว่างราคาซื้อและขาย
โดยส่วนต่างที่ว่านี้ก็คือ ค่าการตลาดน้ำมัน
แต่ประเด็นก็คือ ค่าการตลาดได้ปรับเพิ่มขึ้น
โดยมาอยู่ที่ 2.30 บาทต่อลิตรในปี 2563 จากปี 2562 ที่เท่ากับ 1.98 บาทต่อลิตร 
เรื่องนี้จึงส่งผลทำให้กำไรขั้นต้นของ PTG ยังเพิ่มขึ้นประมาณ 7.1% จากปีที่แล้ว
นอกจากนี้ อีกส่วนที่ทำให้ PTG มีกำไรเพิ่มขึ้น 
เหตุผลเนื่องจากการรับรู้ส่วนแบ่งกำไรจากบริษัทร่วมค้าและร่วมทุน 
จากโครงการ Palm Complex จำนวนถึง 353 ล้านบาท
แล้ว Palm Complex คืออะไร?
Palm Complex คือ โครงการผลิตและจำหน่ายผลิตภัณฑ์น้ำมันปาล์มครบวงจร 
ซึ่งโรงงานแห่งนี้ สามารถผลิตได้ทั้งน้ำมันไบโอดีเซลเท่ากับ 0.52 ล้านลิตรต่อวัน 
และผลิตน้ำมันพืชเพื่อการบริโภค 0.18 ล้านลิตรต่อวัน
โดย ไบโอดีเซล ที่ผลิตได้จะถูกนำมาใช้เป็นส่วนผสมในน้ำมันดีเซลที่พวกเราใช้กันนั่นเอง
ราคาน้ำมันปาล์มได้ปรับตัวสูงขึ้นตั้งแต่ครึ่งหลังของปีที่แล้ว 
เนื่องจากปริมาณผลผลิตปาล์มนั้นออกสู่ตลาดน้อย จากผลกระทบเรื่องภัยแล้ง 
ทำให้ราคาปาล์มในช่วงกลางปี 2563 เพิ่มขึ้นกว่าเท่าตัว ในระยะเวลาเพียง 6 เดือน
เมื่อรวมกับการที่บริษัทสามารถดำเนินโครงการดังกล่าวได้เต็มกำลังการผลิต 
เรื่องนี้ก็ส่งผลบวกต่อธุรกิจผลิตและจำหน่ายผลิตภัณฑ์ผลิตน้ำมันปาล์มที่ PTG มีการถือหุ้นอยู่ 40%
นอกจากนี้ PTG ยังมีแผนที่จะต่อยอดโครงการ Palm Complex 
เพื่อไปสู่อุตสาหกรรมที่มีโอกาสเติบโตในอนาคต เช่น อุตสาหกรรมโอเลโอ เคมิคอล หรือ การผลิตเชื้อเพลิงชีวภาพและเคมีชีวภาพจากน้ำมันพืชหรือไขมันสัตว์ด้วย
แล้วผลประกอบการของ บริษัท พีทีจี เอ็นเนอยี จำกัด (มหาชน) เป็นอย่างไร ?
ปี 2561 รายได้ 108,142 ล้านบาท กำไร 625 ล้านบาท
ปี 2562 รายได้ 120,291 ล้านบาท กำไร 1,561 ล้านบาท
ปี 2563 รายได้ 105,078 ล้านบาท กำไร 1,894 ล้านบาท
ก็น่าติดตามว่า PTG จะสามารถต่อยอดโครงการดังกล่าวไปได้ไกลแค่ไหน 
และจะสร้างกำไรให้ PTG มากขึ้นกว่านี้หรือไม่
อย่างไรก็ตาม ก็ต้องไม่ลืมว่า ปาล์มเป็นสินค้าเกษตรที่มีลักษณะเป็น Soft commodities 
คือ ราคาจะขึ้นลงตามวัฏจักร อธิบายง่าย ๆ ก็คือ ช่วงไหนผลผลิตออกสู่ตลาดน้อย ราคาก็มักสูง
หรือถ้าผลผลิตออกสู่ตลาดเยอะ ราคาก็จะลดลง
เรื่องนี้ก็อาจจะส่งผลต่อผลประกอบการของ PTG ในอนาคตได้เช่นกัน..
หมายเหตุ: บทความนี้ไม่ได้ชี้นำให้ซื้อหุ้นตัวนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-แบบฟอร์ม 56-1 ปี 2562, บริษัท พีทีจี เอ็นเนอยี จำกัด (มหาชน)
-คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2563, PTG, 
-
-
-
-
-